**ΟΜΟΙΟΠΤΩΤΟΙ ΠΡΟΣΔΙΟΡΙΣΜΟΙ**

**α) Παράθεση**

Είναι το ουσιαστικό (ή κάθε άλλη ουσιαστικοποιημένη λέξη) που προσδιορίζει ένα άλλο ουσιαστικό και του δίνει ένα κύριο και γνωστό γνώρισμα. Μπαίνει μετά το ουσιαστικό που προσδιορίζει και συμφωνεί με αυτό στην πτώση, π.χ. Χαρμίδης *ὁ υἱός* τοῦ Γλαύκωνος, Κλεόκριτος *ὁ* *κῆρυξ*.

Η παράθεση αναλύεται με αναφορική πρόταση, π.χ. Κῦρος *ὁ βασιλεύς* = Κῦρος *ὅστις ἐστίν βασιλεύς*.

Με την παράθεση η σκέψη μας οδηγείται *από* *το ειδικό στο γενικό.*

* Ως παράθεση μπορεί να τίθεται:

-ένα ουσιαστικό (π.χ. Ὅμηρος *ὁ ποιητής*)

-μια επιθετική μετοχή

-μια αναφορική πρόταση (π.χ. Ἄνδρες Πελοποννήσιοι και *ὅσοι τῶν συμμάχων πάρεστε*).

-Οι γεωγραφικοί όροι *ὅρος*, *λίμνη*, *ποταμός* κ.λπ. μπαίνουν ως παραθέσεις σε ονόματα ορέων, λιμνών, ποταμών κ.λπ. π.χ. Πάρνηθα *τό ὄρος*.

* Είδη παράθεσης:

-**απλή παράθεση**: ένα ουσιαστικό που προσθέτει στο ουσιαστικό που προηγείται ένα γνωστό και κύριο γνώρισμα (π.χ. Γοργίας *ὁ ῥήτωρ*).

-**παράθεση ολόκληρης πρότασης**: πρόκειται για μια απλή ή περιγραφική παράθεση που χαρακτηρίζει μια ολόκληρη πρόταση και εκφράζει γνώμη ή κρίση για το περιεχόμενό της (π.χ. Ἐμέθυον, *ἱκανή πρόφασις εἰς τό ἁμαρτάνειν*).

-**προεξαγγελτική παράθεση**: είναι μια παράθεση που, αντί να ακολουθεί τη λέξη που προσδιορίζει προεξαγγέλλεται σε ολόκληρη έκφραση (π.χ. *Τό πάντων μέγιστον*, οὐδείς παρά Κύρου ἀπῄει προς βασιλέα. *Τό λεγόμενον*, κατόπιν ἑορτῆς ἥκομεν).

* Προεξαγγελτική παράθεση είναι λέξεις ουδετέρου γένους ή αναφορικές προτάσεις που εισάγονται με το *ὅ*, *ὅ,τι*, *ὅπερ*.
* Ως προεξαγγελτικές παραθέσεις συνήθως λειτουργούν οι λέξεις: *τό τῆς παροιμίας*, *τό πάντων δεινότατον*, *τό λεγόμενον*, *τό ἔσχατον*, *τό μέγιστον*, *τό τοῦ Ὁμήρου*, *αὐτό τοῦτο*, *τεκμήριον δέ* κ.λπ.

**-γενική παραθετική:** είναι η γενική της οριστικής αντωνυμίας *αὐτῶν* κοντά στις κτητικές αντωνυμίες *ἡμέτερος*, *ὑμέτερος*, *σφέτερος* (π.χ. τούς συμμάχους τούς ἡμετέρους *αὐτῶν*). Ακόμα μπορεί αντ’ αυτής να συναντήσουμε τη γενική πληθυντικού ουσιαστικού (π.χ. τήν ἡμετέραν *τῶν σοφιστῶν* τέχνην). Επίσης μπορεί να είναι η γενική κυρίου ονόματος που προσδιορίζει γεωγραφικούς όρους (π.χ. ἡ πόλις *τοῦ Ἰλίου*).

**-επιμεριστική παράθεση:** είναι η λέξη που διασπάται στα μέρη της. Συνηθισμένες μορφές επιμεριστικής παράθεσης είναι: *ὁ μέν … ὁ δέ*, *πολλοί μέν … πολλοί δέ*, *ἄλλος … ἄλλοθεν* (π.χ. Ἕκαστος ὑμῶν εἴθισται προσφοιτᾶν, *ὁ μέν* εἰς τό κουρεῖον, *ὁ δέ* εἰς τό σκυτοτομεῖον).

**β) Επεξήγηση**

Είναι ουσιαστικός προσδιορισμός που προσδιορίζει άλλο ουσιαστικό΄ή αντωνυμία, για να το αποσαφηνίσει και να το επεξηγήσει. Η επεξήγηση είναι έννοια ειδική και συγκεκριμένη, δηλ. οδηγεί τη σκέψη μας *από το γενικό στο ειδικό*, π.χ. Περικλῆς δυοῖν ἐγένετο μαθητής, *Ἀναξαγόρου καί Δάμωνος*. Μεταφράζεται με τη λέξη «δηλαδή».

Η επεξήγηση εκφέρεται με διάφορους τρόπους όπως με: ουσιαστικό, απαρέμφατο (π.χ. τοῦτό ἐστι τό ἀδικεῖν, *τό πλέον τῶν ἄλλων ζητεῖν ἔχειν*), δευτερεύουσα πρόταση (π.χ. τοῦτο σκοπεῖτε, *εἰ ἀληθῆ λέγω*), εμπρόθετος προσδιορισμός (π.χ. οὐκ ἐπί τοῦτο κάθηται ὁ δικαστής, *ἐπί τῷ καταχαρίζεσθαι τά δίκαια*), επίρρημα, μετοχή, κύρια πρόταση με το ρήμα «λέγω» και ουσιαστικό σε αιτιατική ή στην πτώση του επεξηγούμενου ουσιαστικού (π.χ. Θουκυδίδης ὁ Ὀλόρου ἀπόγονος τῶν εὐδοκιμωτάτων στρατηγῶν, *λέγω δή τῶν περί Μιλτιάδην και Κίμωνα*).